Dångerska huset

Dångerska huset også kalt Robert Rinds hus, er en bygning i Castor-kvartalet ved Skeppsbron 24 i Stockholm.

Skeppsbron nr. 24 var det første huset som ble oppført ved Skeppsbron. I 1629 begynte tomtesalget langs den nyanlagte kaien på initiativ fra Gustav II Adolf. Her skulle det bygges «stora och sköna hus». Handelsmannen Robert Rind var den første som fikk skjøte den 6. november 1630 og han fikk bygd huset i enkel renessansestil. Fra starten hadde huset en trappegavl mot gaten, men på 1700-tallet ble det påbygd og fikk sin nåværende takform. Bygningen finnes fremdeles og er dermed Skeppsbrons eldste bygning.

 
På 1670-tallet kjøpte vinhandleren Henrik van Santen huset og fikk bygd på det, samt at inngangsportalen ble prydet med to menn som bar en enorm drueklase. Huset var en tid eid av den kongelige sekretæren Dångert, som huset er navngitt etter. Ved undersøkelser på 1950-tallet fant man bjelkelag i god stand og bevarte kalkmalerier, disse er i renessansestil, og er trolig fra Robert Rinds tid. I 1956 ble det gjennomført en ombygging under ledelse av arkitekt Ragnar Hjort, samme år ble grunnmuren forsterket.

I dag (2009) har bygningen en enkel nyrenovert fasade. Husets underetasje er i rustika, og gråfarget, deretter følger tre etasjer med fem vindusakser uten noen utsmykninger, fasadefargen er varmhvit. Taket er kobberkledd og utført som et seteritak med tre arker på midten. Huset inneholder nå kontorer og butikklokaler i sokkeletasjen. Bygningen er vernet.

Referanser

Litteratur 
Glase, Béatrice; Glase, Gösta & Härén, Gunnar (1988). Gamla stan: historia som lever. Stockholm: Trevi. Libris 7612806. ISBN 91-7160-845-1
Opplysninger fra hellbom.wordpress.com

Eksterne lenker
 

Byggverk i Gamla stan